b'\n_START_ARTICLE_\nFrancisco de Goya\n_START_SECTION_\nVia\xc8\x9ba \xc8\x99i opera\n_START_PARAGRAPH_\nFrancisco de Goya s-a n\xc4\x83scut la 30 martie 1746 la Fuendetodos, un mic sat \xc3\xaen Aragon, \xc3\xaen nordul Spaniei. Cur\xc3\xa2nd familia se va stabili la Zaragoza - capitala provinciei Aragon. Goya urmeaz\xc4\x83 \xc8\x99coala la iezui\xc8\x9bi, dup\xc4\x83 care intr\xc4\x83 ca ucenic \xc3\xaen atelierul pictorului Jos\xc3\xa9 Luz\xc3\xa1n Martinez, la care \xc3\xae\xc8\x99i va exersa arta desenului copiind gravuri. \xc3\x8en 1763, \xc3\xaencearc\xc4\x83 s\xc4\x83 se \xc3\xaenscrie \xc3\xaen Academia Regal\xc4\x83 San Fernando din Madrid, dar este respins. \xc3\x8e\xc8\x99i continu\xc4\x83 forma\xc8\x9bia artistic\xc4\x83 sub \xc3\xaendrumarea lui Francisco Bayeu pentru ca, \xc3\xaen 1773, s\xc4\x83 se c\xc4\x83s\xc4\x83toreasc\xc4\x83 cu Josefa, sora mai mic\xc4\x83 a maestrului s\xc4\x83u. Goya va mai \xc3\xaencerca \xc3\xaenc\xc4\x83 o dat\xc4\x83 s\xc4\x83 fie primit \xc3\xaen Academia San Fernando \xc3\xaen anul 1766, dar va fi din nou respins (\xc3\xaen 1795 va fi numit director al acestei institu\xc8\x9bii\xc2\xa0!)._NEWLINE_Pe la sf\xc3\xa2r\xc8\x99itul anului 1769, Goya pleac\xc4\x83 la Roma, unde va r\xc4\x83m\xc3\xa2ne p\xc3\xa2n\xc4\x83 \xc3\xaen iunie 1771. \xc3\x8en Italia ob\xc8\x9bine o burs\xc4\x83 din partea Academiei din Parma, care \xc3\xael impulsioneaz\xc4\x83 s\xc4\x83-\xc8\x99i continue munca artistic\xc4\x83, astfel c\xc4\x83, la \xc3\xaentoarcerea \xc3\xaen Spania, Goya de\xc8\x9bine deja certificatul de maestru. Se stabile\xc8\x99te la Zaragoza \xc8\x99i decoreaz\xc4\x83 palatul Sobradiel, picteaz\xc4\x83 o fresc\xc4\x83 pe bolta micului prezbiteriu al catedralei El Pilar, realizeaz\xc4\x83 un ciclu de tablouri pentru c\xc4\x83lug\xc4\x83rii de la Aula Dei.\n_START_SECTION_\nPictor al Cur\xc8\x9bii Regale\n_START_PARAGRAPH_\nDin 1774, Goya face parte din echipa de pictori care, la Madrid - sub conducerea lui Francisco Bayeu - preg\xc4\x83teau proiectele de goblenuri destinate palatelor regale de la Madrid \xc8\x99i Escorial. \xc3\x8en scurt\xc4\x83 vreme, \xc3\xaencepe \xc3\xaens\xc4\x83 s\xc4\x83 picteze dup\xc4\x83 propriile sale idei. Astfel, \xc3\xaen anul 1781 picteaz\xc4\x83 altarul bisericii San Francesco el Grande din Madrid. Dup\xc4\x83 ce \xc3\xaen 1783 picteaz\xc4\x83 portretul contelui Floridablanca, acesta \xc3\xael introduce \xc3\xaen sferele cele mai \xc3\xaenalte \xc8\x99i \xc3\xael prezint\xc4\x83 t\xc3\xa2n\xc4\x83rului frate al regelui, Don Luis, care \xc3\xaei solicit\xc4\x83 pictorului executarea portretului familiei sale. \xc3\x8encep\xc3\xa2nd din anul 1785, Goya va fi preferatul principelui Osuna, care \xc3\xaei comand\xc4\x83 mai multe lucr\xc4\x83ri, devenind, al\xc4\x83turi de rege, cel mai mare mecenat al artistului. Recunoa\xc8\x99terea oficial\xc4\x83 va veni \xc3\xaen anul 1786, c\xc3\xa2nd devine pictor al Cur\xc8\x9bii Regale, cu o rent\xc4\x83 de 15.000 reali pe an. \xc3\x8en 1788, noul rege al Spaniei, Carol al IV-lea, \xc3\xael men\xc8\x9bine pe Goya \xc3\xaen func\xc8\x9bia dob\xc3\xa2ndit\xc4\x83._NEWLINE_\xc3\x8en anul 1792, artistul se \xc3\xaemboln\xc4\x83ve\xc8\x99te de o maladie care ne este necunoscut\xc4\x83. Dup\xc4\x83 convalescen\xc8\x9ba petrecut\xc4\x83 \xc3\xaen Andaluzia, se \xc3\xaentoarce la Madrid, dar este \xc8\x99i r\xc4\x83m\xc3\xa2ne surd. Boala a influen\xc8\x9bat starea fizic\xc4\x83 \xc8\x99i psihic\xc4\x83 a pictorului, care se reflect\xc4\x83 \xc3\xaen arta lui: aceasta c\xc3\xa2\xc8\x99tig\xc4\x83 \xc3\xaen for\xc8\x9b\xc4\x83 interioar\xc4\x83 \xc8\x99i devine expresiv\xc4\x83, r\xc4\x83pitoare. Abia acum se na\xc8\x99te adev\xc4\x83ratul geniu al lui Goya._NEWLINE_\xc3\x8en anul 1795, Goya o cunoa\xc8\x99te pe Ducesa de Alba. Frumoasa doamn\xc4\x83, care r\xc4\x83m\xc4\x83sese v\xc4\x83duv\xc4\x83, \xc3\xael invit\xc4\x83 la re\xc8\x99edin\xc8\x9ba ei din Andaluzia, la Sanl\xc3\xa1car, situat\xc4\x83 \xc3\xaen apropiere de Cadiz. Ducesa se dovede\xc8\x99te totu\xc8\x99i inconstant\xc4\x83 \xc3\xaen sentimente, \xc8\x99i idila nu dureaz\xc4\x83 mult. Crea\xc8\x9biile lui Goya din aceast\xc4\x83 perioad\xc4\x83 dovedesc un ascu\xc8\x9bit spirit critic p\xc3\xa2n\xc4\x83 la mali\xc8\x9biozitate, cu penelul s\xc4\x83u \xc3\xae\xc8\x99i va bate joc de toat\xc4\x83 lumea, chiar \xc8\x99i de persoanele regale. O dovad\xc4\x83 \xc3\xaen acest sens fiind de pild\xc4\x83 celebrul tablou Portret al familiei lui Carol al IV-lea, realizat \xc3\xaen anii 1800-1801. Artistul prive\xc8\x99te monarhia spaniol\xc4\x83 cu un ochi lucid. Scriitorul Ernest Hemingway exclam\xc4\x83 la vederea tabloului: "Pe fiecare din aceste chipuri Goya a imprimat dispre\xc8\x9bul pe care \xc3\xael nutre\xc8\x99te pentru ei. Trebuie s\xc4\x83 fii geniu pentru a-l putea convinge de contrariu pe rege, prea prost de altfel pentru a observa c\xc4\x83 pictorul cur\xc8\x9bii \xc3\xael condamn\xc4\x83 \xc3\xaen ochii \xc3\xaentregii lumi". \xc3\x8entr-adev\xc4\x83r artistul expune pregnant vanitatea \xc8\x99i mediocritatea persoanelor portretizate._NEWLINE_         _NEWLINE_\xc3\x8en \xc3\xaendatoririle sale de stat, dar \xc8\x99i \xc3\xaen cele conjugale, regele este \xc3\xaenlocuit de Manuel Godoy, t\xc3\xa2n\xc4\x83rul \xc8\x99i ambi\xc8\x9biosul s\xc4\x83u premier. Pentru acest om infatuat, ur\xc3\xa2t de poporul spaniol care \xc3\xael nume\xc8\x99te m\xc4\x83celar ("chorizero"), Goya picteaz\xc4\x83 celebrele tablouri La Maja Desnuda ("Maja dezbr\xc4\x83cat\xc4\x83", 1799-1800) \xc8\x99i La Maja Vestida ("Maja \xc3\xaembr\xc4\x83cat\xc4\x83", 1800-1803). Maja Desnuda este unul din rarele nuduri din pictura spaniol\xc4\x83 \xc8\x99i totodat\xc4\x83 unul din cele mai renumite. Spre deosebire de Venus la oglind\xc4\x83 a lui Vel\xc3\xa1zquez, Goya prezint\xc4\x83 goliciunea \xc3\xaen mod f\xc4\x83\xc8\x9bi\xc8\x99, aproape provocator. Senzualitatea clar\xc4\x83 \xc8\x99i direct sim\xc8\x9bit\xc4\x83 nu poate l\xc4\x83sa privitorul indiferent. Tocmai din acest motiv Godoy comand\xc4\x83 o doua p\xc3\xa2nz\xc4\x83 mai conven\xc8\x9bional\xc4\x83, de acelea\xc8\x99i dimensiuni, care prezint\xc4\x83 o Maja \xc3\xaembr\xc4\x83cat\xc4\x83, \xc8\x99i acoper\xc4\x83 cu ea tabloul cu Maja dezbr\xc4\x83cat\xc4\x83. \xc8\x98iretlicul a fost descoperit \xc8\x99i \xc3\xaen anul 1813 Inchizi\xc8\x9bia confisc\xc4\x83 ambele tablouri. Identitatea persoanei pictate a fost \xc3\xaenconjurat\xc4\x83 de o aur\xc4\x83 de legende, mult\xc4\x83 vreme s-a spus c\xc4\x83 artistului i-a servit de model chiar Ducesa de Alba, modific\xc3\xa2nd evident fizionomia, frumosul cap al femeii d\xc3\xa2nd impresia c\xc4\x83 a fost lipit de trup, ca \xc8\x99i cum Goya ar fi pictat trupul iubitei \xc3\xaen a\xc8\x99a fel, \xc3\xaenc\xc3\xa2t s\xc4\x83 nu poat\xc4\x83 fi recunoscut de al\xc8\x9bi ochi. Probabil lui Goya i-a servit drept model una dintre metresele lui Godoy, legendele \xc3\xaens\xc4\x83 au o via\xc8\x9b\xc4\x83 lung\xc4\x83._NEWLINE_ _NEWLINE_\xc3\x8en afara tablourilor executate la comand\xc4\x83, pictorul realizeaz\xc4\x83 \xc8\x99i gravuri pe cicluri tematice. \xc3\x8en "Los Caprichos" ("Capriciile", 1797-1799) - \xc3\xaentr-un num\xc4\x83r de optzeci de gravuri - artistul prezint\xc4\x83 fantasme care prind via\xc8\x9b\xc4\x83 c\xc3\xa2nd ra\xc8\x9biunea adoarme \xc8\x99i voin\xc8\x9ba omului este guvernat\xc4\x83 de prostie, m\xc3\xa2r\xc8\x99\xc4\x83vie, durere sau dorin\xc8\x9be ne\xc3\xaenfr\xc3\xa2nate. \xc3\x8en anii 1810-1815 urmeaz\xc4\x83 un al doilea ciclu, "Los desastres de la guerra" ("Ororile r\xc4\x83zboiului"), \xc3\xaen perioada r\xc4\x83zboiului cu Fran\xc8\x9ba napoleonian\xc4\x83 \xc8\x99i a \xc3\xaen\xc4\x83bu\xc8\x99irii s\xc3\xa2ngeroase a revoltei popula\xc8\x9biei din Madrid. Represiunea r\xc4\x83scula\xc8\x9bilor va face obiectul a dou\xc4\x83 tablouri celebre: 2 mai 1808 - Masacrul de la Madrid, (1814) \xc8\x99i 3 mai 1808 - \xc3\x8empu\xc8\x99carea revolta\xc8\x9bilor madrileni, (1814).\n_START_SECTION_\nB\xc4\x83tr\xc3\xa2ne\xc8\x9be nelini\xc8\x99tit\xc4\x83\n_START_PARAGRAPH_\nLa sf\xc3\xa2r\xc8\x99itul anului 1807, armatele franceze ocup\xc4\x83 Spania, \xc3\xaemp\xc4\x83ratul Napoleon a\xc8\x99eaz\xc4\x83 pe tronul Spaniei pe fratele s\xc4\x83u Joseph. La fel ca mul\xc8\x9bi contemporani din toat\xc4\x83 Europa, Goya a crezut la \xc3\xaenceput c\xc4\x83 domnia lui Napoleon va duce la r\xc4\x83sp\xc3\xa2ndirea ideilor revolu\xc8\x9bionare \xc8\x99i la democratizarea Spaniei. Aceste speran\xc8\x9be sunt \xc8\x99terse de r\xc4\x83zboiul care va dura p\xc3\xa2n\xc4\x83 \xc3\xaen anul 1814, p\xc3\xa2n\xc4\x83 \xc3\xaen momentul retragerii trupelor franceze. Dup\xc4\x83 \xc3\xaentoarcerea la tron a regelui Ferdinand al VII-lea, artistul trebuie s\xc4\x83 demonstreze c\xc4\x83 \xc3\xaen timpul guvern\xc4\x83rii franceze a r\xc4\x83mas fidel coroanei spaniole. Ultima lucrare care i-a fost comandat\xc4\x83 de rege- un tablou destinat catedralei din Sevilla - va fi executat\xc4\x83 \xc3\xaen anul 1817._NEWLINE_Pe 20 iunie 1819 moare so\xc8\x9bia pictorului, Josefa. Un an mai t\xc3\xa2rziu, se va muta l\xc3\xa2ng\xc4\x83 Madrid, unde \xc3\xae\xc8\x99i cump\xc4\x83r\xc4\x83 o cas\xc4\x83, pe care o va denumi cu umor negru "Quinta del Sordo" ("Casa Surdului"), \xc3\xaenso\xc8\x9bit de Leocadia Weiss, devenit\xc4\x83 tovar\xc4\x83\xc8\x99\xc4\x83 de via\xc8\x9b\xc4\x83 dup\xc4\x83 moartea Josefei. Artistul tr\xc4\x83ie\xc8\x99te izolat de lume, stilul s\xc4\x83u devene grav, satira din tabloul B\xc4\x83tr\xc3\xa2nele (sau Hasta la Muerte, 1808-1810) cap\xc4\x83t\xc4\x83 tr\xc4\x83s\xc4\x83turi macabre \xc3\xaentr-un ciclu (1821-1823) de paisprezece scene \xc3\xaenfior\xc4\x83toare: "Doi b\xc4\x83tr\xc3\xa2ni m\xc3\xa2nc\xc3\xa2nd sup\xc4\x83", "Saturn devor\xc3\xa2ndu-\xc8\x99i copiii" etc., care produc o impresie extraordinar de deprimant\xc4\x83, adeseori de-a dreptul insuportabil\xc4\x83. \xc3\x8en crea\xc8\x9bia lui, drumurile artei \xc8\x99i ale frumuse\xc8\x9bii s-au separat, temele pictate necesitau alte categorii estetice, incluz\xc3\xa2nd \xc8\x99i "ur\xc3\xa2tul". Privirea artistului transform\xc4\x83 oroarea realit\xc4\x83\xc8\x9bii \xc3\xaen opere pline de dramatism \xc8\x99i cruzime._NEWLINE_\xc3\x8en anul 1823, Ferdinand al VII-lea le cere francezilor ajutor armat pentru a \xc3\xaen\xc4\x83bu\xc8\x99i revolu\xc8\x9bia care izbucnise la Madrid. \xc3\x8en 1824, Goya pleac\xc4\x83 la Plombi\xc3\xa8res-les-Bains, o sta\xc8\x9biune din mun\xc8\x9bii Vosgi. Dup\xc4\x83 o lun\xc4\x83 \xc3\xaen care viziteaz\xc4\x83 Parisul, se stabile\xc8\x99te la Bordeaux. Faptul c\xc4\x83 se g\xc4\x83sea \xc3\xaen str\xc4\x83in\xc4\x83tate nu \xc3\xaei sl\xc4\x83be\xc8\x99te for\xc8\x9ba de crea\xc8\x9bie. Goya picteaz\xc4\x83 scene de corid\xc4\x83, portrete ("L\xc4\x83pt\xc4\x83reasa din Bordeaux", 1827), realizeaz\xc4\x83 miniaturi. \xc3\x8en prim\xc4\x83vara anului 1825 se \xc3\xaemboln\xc4\x83ve\xc8\x99te, trei ani mai t\xc3\xa2rziu, pe 16 aprilie 1828, moare la Bordeaux. R\xc4\x83m\xc4\x83\xc8\x99i\xc8\x9bele artistului vor reveni \xc3\xaen Spania, la sf\xc3\xa2r\xc8\x99itul primului r\xc4\x83zboi mondial._NEWLINE_De la el ne r\xc4\x83m\xc3\xa2ne \xc8\x99i cunoscuta fraz\xc4\x83 " Somnul ra\xc8\x9biunii na\xc8\x99te mon\xc8\x99tri"\n_START_SECTION_\nAprecieri critice\n_START_PARAGRAPH_\n\xe2\x80\x9ePentru a putea s\xc4\x83-\xc8\x99i dezvolte geniul, a trebuit s\xc4\x83 ri\xc8\x99te ca arta lui s\xc4\x83 \xc3\xaenceteze s\xc4\x83 mai plac\xc4\x83.\xe2\x80\x9d \xe2\x80\x94 Andr\xc3\xa9 Malraux_NEWLINE_\xe2\x80\x9e\xc3\x8en morm\xc3\xa2ntul lui Goya se odihne\xc8\x99te vechea art\xc4\x83 spaniol\xc4\x83, universul pierdut pentru totdeauna al toreadorilor, majos \xc8\x99i manolas, universul c\xc4\x83lug\xc4\x83ri\xc8\x9belor, contrabandi\xc8\x99tilor, bandi\xc8\x9bilor \xc8\x99i vr\xc4\x83jitoarelor, \xc3\xaentregul folclor bogat al peninsulei.\xe2\x80\x9d \xe2\x80\x94 Th\xc3\xa9ophile Gautier_NEWLINE_\xe2\x80\x9eTot ceea ce \xc3\xaei datoreaz\xc4\x83 arta modern\xc4\x83 a r\xc4\x83mas \xc3\xaen deplin\xc4\x83 opozi\xc8\x9bie cu pictura academic\xc4\x83 \xc8\x99i neoclasicist\xc4\x83 a epocii.\xe2\x80\x9d \xe2\x80\x94 Pierre Gassier'